### Resume

Forvaltningen orienterer om den opdaterede kategoriseringsmodel "trafiklyset" for 2022 i henhold til "Rammeaftalen for udlejningsværktøjer i Vejle by". Derudover forelægges et tillæg til rammeaftalen til godkendelse i forbindelse med oprettelsen af den nye kategori for boligområder "forebyggelsesområder".

### Sagsfremstilling

Indenrigs- og Boligministeriet offentliggør hvert år den 1. december en liste over parallelsamfund. Listen over parallelsamfund erstatter den tidligere ghettoliste. I forbindelse med opdateringen af parallelsamfundslovgivningen er der blevet indført en ny kategori for boligområder kaldet "forebyggelsesområder", som betegner boligområder med behov for en forebyggende indsats. Der stilles i forebyggelsesområder bl.a. krav om brug af obligatorisk fleksibel udlejning og der indføres en stramning af reglerne for kommunal anvisningsret. På den baggrund har forvaltningen udarbejdet et tillæg til "Rammeaftale for udlejningsredskaber i Vejle by", som omhandler kriterierne for brug af udlejningsredskaber i forebyggelsesområder. Tillægget er vedhæftet som bilag 1.

I "Rammeaftale for udlejningsredskaber i Vejle by", som blev godkendt i [adresse] den 14. august 2019 (vedhæftet som bilag 2), er det aftalt, at de seneste tal fra parallelsamfundslisten hvert år indsættes i en model til kategorisering af de større almene boligområder. Dette gøres på baggrund af de foreliggende data hentet fra [adresse] boligsociale monitoreringsværktøj. Denne kategoriseringsmodel kaldes "trafiklyset".

Notatet "Trafiklys for 2022" er udarbejdet af "Politik, Analyse og Kommunikation" og er vedhæftet som bilag 3. I dette notat beskrives udviklingen for de forskellige boligområder fra 2021 til 2022.

### Sagens videre forløb

Sagen skal alene behandles af Teknisk Udvalg.

Tillægget til rammeaftalen forelægges efterfølgende Arbejdsmarkedsudvalget og Byrådet til orientering.

### Klima og resiliensvurdering

Ingen bemærkninger.

### Teknik- og Miljødirektøren indstiller,

|  |  |
| --- | --- |
| at | tillæg til "Rammeaftale for udlejningsredskaber i Vejle by" godkendes, og |
| at | orienteringen om "Trafiklys for 2022" tages til efterretning. |

### Beslutning

Godkendt.